section_heading: Vojna karijera
paragraph_text: Steuben je već s 13 godina počeo pohađati vojnu školu u Oraniensteinu, da bi tri godine nakon toga 1871. nastavio vojno školovanje u glavnoj pruskoj kadetskoj školi u Berlinu. Steuben je vojnu karijeru počeo 1874. godine u 39. pukovniji smještenoj u Düsseldorfu. U Düsseldorfu je upoznao i Marthu Wilhelminu Franzisku Wesener najmlađu kćer svojeg zapovjednika s kojom se kasnije oženio. Nakon završetka pruske vojne akademije 1883. Steuben je služio u raznim vojnim jedinicama, te kao stožerni časnik u glavnom stožeru u Berlinu. Pukovnikom je postao 1903. godine, čin general bojnika je dostigao 1908. godine, dok je 1911. godine promaknut u čin general poručnika kada je dobio i zapovjedništvo nad 36. pješačkom divizijom smještenom u Danzigu. U rujnu 1913. postao je ravnateljem Pruske vojne akademije.